**Dôvodová správa**

**Všeobecná časť**

 Predložený návrh zákona sa predkladá na rokovanie vlády SR ako iniciatívny materiál.

 Účelom predloženého návrhu zákona je ustanoviť postup pri podávaní cenových návrhov a iných návrhov v cenovom konaní Úradu pre reguláciu sieťových odvetví obchodnými spoločnosťami.

 Predložený návrh zákona rešpektuje princíp vyjadrený v ustanovení § 176b ods. 1 Obchodného zákonníka, podľa ktorého akcionár nesmie vykonávať práva akcionára na ujmu práv a oprávnených záujmov ostatných akcionárov.

 Navrhuje sa, aby pôsobnosť schvaľovať cenové návrhy a iné návrhy v cenovom konaní malo valné zhromaždenie spoločností.

 Predložený návrh zákona predstavuje osobitný predpis vo vzťahu k Obchodnému zákonníku. Taktiež sa ním novelizuje Obchodný zákonník v niektorých ustanoveniach o valných zhromaždeniach.

 Predložený návrh zákona nebude mať dopad na verejné financie, rozpočty obcí a VÚC, na životné prostredie, na zamestnanosť a na podnikateľské prostredie.

 Predložený návrh zákona je v súlade s Ústavou SR a s medzinárodnými zmluvami, ktorými je Slovenská republika viazaná.

#### DOLOŽKA ZLUČITEĽNOSTI

**právneho predpisu**

**s právom Európskych spoločenstiev a právom Európskej únie**

1. Predkladateľ právneho predpisu: Vláda Slovenskej republiky
2. Názov návrhu právneho predpisu: Návrh zákona o podávaní cenových návrhov obchodných spoločností a o zmene a doplnení zákona č. 513/1991 Zb. Obchodný zákonník v znení neskorších predpisov
3. Problematika návrhu právneho predpisu:

a) je upravená v práve Európskych spoločenstiev:

- primárnom: Zmluva o založení ES

- sekundárnom: Smernica 2003/55/ES v platnom znení,

 Smernica 2003/54/ES v platnom znení

1. nie je upravená v práve Európskej únie: - primárnom

 - sekundárnom,

1. nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
2. Záväzky Slovenskej republiky vo vzťahu k Európskym spoločenstvám a Európskej únii:

a) lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca - do 1. mája 2004,

b) informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení – nie je začaté žiadne konanie v pôsobnosti návrhu zákona

c) informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia – smernica 2003/54/ES a smernica 2003/54/ES sú úplne prebraté v právnom poriadku Slovenskej republiky.

5. Stupeň zlučiteľnosti návrhu právneho predpisu alebo návrhu legislatívneho zámeru s právom Európskych spoločenstiev alebo právom Európskej únie:

- úplný

6. Gestor a spolupracujúce rezorty (podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov a podľa návrhu na určenie zodpovednosti ministerstiev a ostatných ústredných orgánov štátnej správy za aplikáciu a prijatie opatrení na vnútroštátnej úrovni k nariadeniam a rozhodnutiam európskych spoločenstiev):

Ministerstvo hospodárstva SR

**Osobitná časť**

Čl. I

K § 1

V súlade so všeobecnou časťou dôvodovej správy sa navrhuje, aby podávanie cenových návrhov obchodných spoločností podľa zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov schvaľovalo valné zhromaždenie spoločnosti.

Čl. II

K bodom 1 a 2

Navrhuje sa, aby do pôsobnosti valného zhromaždenia patrili aj otázky upravené osobitným zákonom. V danom prípade ide o podávanie návrhu ceny a iné návrhy v cenovom konaní Úradu pre reguláciu sieťových odvetví.

Čl. III

Navrhuje sa, aby zákon nadobudol účinnosť dňom vyhlásenia.

###### Bratislava 4. novembra 2008

### Robert Fico

### predseda vlády Slovenskej republiky

# Ľubomír Jahnátek

minister hospodárstva Slovenskej republiky